রহস্যজনকভাবে বিষক্রিয়ায় মৃত্যু হল এক মোটরবাইক আরোহীর। মৃতের নাম রুইদাস মণ্ডল (৩০)। বাড়ি কেষ্টপুরের খ্রিস্টানপাড়ায়। মঙ্গলবার মোটরবাইক চালিয়ে যাওয়ার সময় নলবন ফুড পার্কের কাছে রাস্তায় পড়ে যান তিনি। সঙ্গে সঙ্গে তাঁকে উদ্ধার করে বিধাননগর মহকুমা হাসপাতালে নিয়ে যাওয়া হলে চিকিৎসকেরা তাঁকে মৃত ঘোষণা করেন।
স্থানীয় সূত্রের খবর, এদিন বিকেল ৪টে নাগাদ সেক্টর ফাইভের এসডিএফের দিক থেকে নিকো পার্কের দিকে যাচ্ছিলেন রুইদাস। নলবন ফুড পার্কের কাছে আচমকাই পড়ে যান তিনি। এলাকাবাসী প্রথমে ভেবেছিলেন, কোনও কারণে নিয়ন্ত্রণ হারিয়ে পড়ে গিয়েছেন রুইদাস। কিন্তু কাছে যেতেই কয়েকজন দেখেন, তাঁর মুখ দিয়ে গ্যাঁজলা বেরোচ্ছে। সঙ্গে সঙ্গে খবর দেওয়া হয় বিধাননগর দক্ষিণ থানায়। স্থানীয়রাই হাসপাতালে পাঠান রুইদাসকে। ততক্ষণে সেখানে পৌঁছে যায় পুলিশও।
রুইদাসের মৃত্যুর পর তাঁর পকেট থেকে মোটরবাইক চালানোর লাইসেন্সের সূত্র ধরে বাড়িতে খবর দেয় পুলিশ। খবর পেয়ে মৃতের পরিবার হাসপাতালে গিয়ে দেহটি শনাক্ত করেন। পুলিশ সূত্রের খবর, মৃতের দাদা তদন্তকারীদের জানিয়েছেন, রুইদাসের বিরাট অঙ্কের ঋণ ছিল। ব্যবসার প্রয়োজনে বিভিন্ন জনের থেকে টাকা ধার নিয়েছিলেন তিনি। কিন্তু ব্যবসা না চলায় দোকান এবং গুদাম বিক্রিও করে দিয়েছিলেন রুইদাস। এ নিয়ে পরিবারে অশান্তি লেগেই থাকত। এদিন সকালেও অশান্তি হওয়ার পরেই মোটরবাইক নিয়ে বাড়ি থেকে বেরিয়ে গিয়েছিলেন তিনি। এই ঘটনায় এদিন রাত পর্যন্ত কোনও অভিযোগ দায়ের হয়নি।